
Αριθ. Πρωτ. 77

Θέμα: «Συνθετικές Δημιουργικές Εργασίες στα Θρησκευτικά Γυμνασίου»

Αγαπητές και αγαπητοί συνάδελφοι,

Όπως γνωρίζετε, κατά το Β΄ τετράμηνο του σχολ. έτους 2016-2017, στα Γυμνάσια εφαρμόζονται οι Συνθετικές Δημιουργικές Εργασίες (Σ.Δ.Ε) του άρθρου 3 του Π.Δ. 126/2016. Για το θέμα αυτό έχουν σταλεί στα σχολεία ειδικές οδηγίες (εγκύκλιος 9502/Δ2/19-1-2017/ΥΠΠΕΘ). Για τη διευκόλυνση όσων θεολόγων εκπαιδευτικών θα συντονίσουν Σ.Δ.Ε. στέλνω σύντομες πρακτικές οδηγίες, με άξονα αναφοράς το μάθημα των Θρησκευτικών. 
Επισημαίνω ότι η παρακάτω πληροφόρηση αφορά στις Σ.Δ.Ε., οι οποίες εκπονούνται εναλλακτικά αντί της ωριαίας γραπτής δοκιμασίας του Β΄ τετραμήνου στα μαθήματα της ομάδας Β και όχι τις συνήθεις συνθετικές ή δημιουργικές εργασίες που ενίοτε αναθέτουμε  στους/στις μαθητές/τριες στο πλαίσιο ενός μαθήματος.  

Γενικές πληροφορίες για τις Σ.Δ.Ε.: 
· Εκπονούνται εναλλακτικά αντί της ωριαίας γραπτής δοκιμασίας του Β΄ τετραμήνου στα μαθήματα της ομάδας B. To εάν θα γίνει ωριαία γραπτή δοκιμασία ή Σ.Δ.Ε. είναι προαιρετικό, κατά την κρίση του διδάσκοντα.
· Καλύπτουν ευρύτερη διδακτική ενότητα, για την οποία έχουν διατεθεί μέχρι 4 διδακτικές ώρες και γίνονται ύστερα από ανακεφαλαίωση στο περιεχόμενό της.
· Μπορούν να είναι: α) κείμενα μικρής έκτασης (300 λέξεων περίπου), απλά ή πολυτροπικά (με εικόνες, γραφήματα, πίνακες κ.ά), ή β) «αναρτώμενες παρουσιάσεις» (posters). Υποβάλλονται από τους μαθητές/τριες ατομικά στον/στην εκπαιδευτικό.
· Για την εκπόνησή τους αφιερώνονται συνολικά 2 διδακτικές ώρες. Στην 1η ώρα γίνεται η προετοιμασία και στη 2η η σύνταξή τους. Προαιρετικά, ο/η  εκπαιδευτικός μπορεί να αφιερώσει μια 3η ώρα για ανατροφοδότηση και παρουσίαση των εργασιών.
· Προσμετρούνται στη βαθμολογία του Β΄ τετραμήνου όπως μια ωριαία γραπτή δοκιμασία και συνεκτιμώνται στην αξιολόγηση της επίδοσης του/της μαθητή/τριας στο συγκεκριμένο μάθημα. Επισημαίνεται ότι αξιολογείται μόνο η παραδοτέα εργασία, με βάση τα προβλεπόμενα κριτήρια.
· Για την αντιμετώπιση άλλων ζητημάτων, τα οποία ενδεχομένως δεν ρυθμίζονται από τη σχετική εγκύκλιο, δίνουμε ανάλογες λύσεις όπως ακριβώς εάν γινόταν διαγώνισμα (π.χ. απουσία μαθητών την ημέρα εκπόνησης, προφορικές εξετάσεις παιδιών με δυσλεξία κ.ά.).
Προγραμματισμός και υλοποίηση: 
1ο βήμα: Επιλέγουμε τη Θεματική Ενότητα ή κάποιο τμήμα της που προσφέρεται για την εκπόνηση Σ.Δ.Ε. Εξηγούμε στους/τις μαθητές/τριες τι είναι οι Σ.Δ.Ε, ποιος ο στόχος τους, πώς εκπονούνται και πώς αξιολογούνται.
2ο βήμα: Υπολογίζουμε πότε περίπου θα ολοκληρωθεί η ενότητα αυτή και προγραμματίζουμε εγκαίρως την ανακεφαλαίωση και την εκπόνηση της Σ.Δ.Ε. Σε συνεργασία με το σχολείο, προγραμματίζουμε τις ώρες της εκπόνησης, λαμβάνοντας υπόψη ότι οι μαθητές ενός τμήματος μπορούν να εκπονήσουν μέχρι 3 Σ.Δ.Ε. την εβδομάδα σε διαφορετικά μαθήματα. 
3ο βήμα:  Οι μαθητές/τριες εκπονούν τις εργασίες τους σε δύο διδακτικές ώρες. Στην 1η ώρα ο/η εκπαιδευτικός δίνει σε κάθε μαθητή/τρια το Παράρτημα 1 και το Παράρτημα 2 από το υλικό του ΥΠΠΕΘ/ΙΕΠ και εξηγεί σχετικά.  Επιπλέον, επιλέγει κατά την κρίση του και μοιράζει συμπληρωματικό υλικό, που μπορεί να περιλαμβάνει δύο ή περισσότερα σύντομα κείμενα, ποικίλου περιεχομένου, το οποίο προέρχεται από το διδακτικό υλικό του μαθήματος ή έγκριτες πηγές. Στη συνέχεια, οι μαθητές/τριες επεξεργάζονται αυτό το υλικό σε ομάδες. Στη 2η ώρα, ο/η εκπαιδευτικός δίνει το προς διερεύνηση ερώτημα/θέμα της Σ.Δ.Ε., καθώς και τυχόν ερωτήσεις που το εξειδικεύουν. Οι μαθητές οργανώνουν την εργασία τους, σύμφωνα με τον τύπο που έχουν επιλέξει (κείμενο ή poster).
4ο βήμα: Είναι δυνατό να αφιερωθεί 3η ώρα, κατά την οποία ο/η εκπαιδευτικός προβαίνει σε αναστοχασμό/ανατροφοδότηση και οι μαθητές/τριες παρουσιάζουν με συντομία τις εργασίες τους, εφόσον το επιθυμούν. 

Καλές πρακτικές: 
· Ενδείκνυται να προγραμματιστούν οι Σ.Δ.Ε. αφού προχωρήσει κάπως η διδασκαλία των διδακτικών θεμάτων του Β΄ Τετραμήνου, ώστε να επιλεγεί η πλέον κατάλληλη ενότητα. Παρ’ όλα αυτά, σε επίπεδο σχολείου, δεν πρέπει να συμπέσουν οι Σ.Δ.Ε. πολλών μαθημάτων στο τέλος του διδακτικού έτους, επειδή θα είναι ανέφικτη η ταυτόχρονη υλοποίησή τους λόγω του περιορισμού των 3 Σ.Δ.Ε. ανά εβδομάδα. 
· Τα θέματα/ερωτήματα που θα δοθούν πρέπει να είναι σύντομα, σαφή, καθώς επίσης υλοποιήσιμα ως προς τις απαιτήσεις τους, εντός του ορισμένου χρόνου. Επίσης, να αξιοποιούν τη δημιουργική και κριτική σκέψη, ανώτερες γνωστικές δεξιότητες, εναλλακτικούς τρόπους μαθησιακής εργασίας κλπ. Με άλλα λόγια, σε καμιά περίπτωση η Σ.Δ.Ε. δεν είναι «διαγώνισμα με ανοικτά βιβλία». 
· Είναι δυνατό να προταθεί στους/στις μαθητές/τριες ενός τμήματος κοινό θέμα ή περισσότερα του ενός. Τα θέματα των Σ.Δ.Ε. πρέπει να παρέχουν διαφοροποιημένες δυνατότητες για αξιοποίηση πολλαπλών δεξιοτήτων, καθώς επίσης να επιτρέπουν την κλιμακωτή ανταπόκριση των μαθητών/τριών, ώστε όλοι/όλες να έχουν την ευκαιρία να εργαστούν ανάλογα με τις δεξιότητες και τις ικανότητές τους.
· Στη διάρκεια των 2 ωρών κατά τις οποίες θα εκπονηθούν οι Σ.Δ.Ε. ο/η εκπαιδευτικός καθοδηγεί τους/τις  μαθητές/τριες ως προς τις διαδικασίες, ενόσω ερευνούν το υλικό ή εκπονούν την  εργασία τους.
· Οι Σ.Δ.Ε. συνεκτιμώνται στην τελική επίδοση όπως οι ωριαίες γραπτές δοκιμασίες, ενώ η βαθμολόγησή τους γίνεται σύμφωνα με τις κλίμακες διαβαθμισμένων κριτηρίων (ρούμπρικες) που υπάρχουν στο σχετικό υλικό του ΥΠΠΕΘ/ΙΕΠ (Παράρτημα 2). Τα βοηθητικά ερωτήματα που έχουν δοθεί από τον/την εκπαιδευτικό είναι υποστηρικτικά και καθοδηγητικά και δεν αποτελούν «κλειστά» κριτήρια βαθμολόγησης. 
Οι Σ.Δ.Ε. στα Θρησκευτικά: 
Σύμφωνα με τα παραπάνω, λαμβάνοντας υπόψη και τις αναλυτικότερες γενικές οδηγίες, τα θέματα/ερωτήματα που θα δοθούν στις Σ.Δ.Ε. του μαθήματος των Θρησκευτικών πρέπει να βασίζονται σε συγκεκριμένη ενότητα που έχει διδαχθεί. Το υλικό που ενδεχομένως θα δοθεί κατά την 1η ώρα της Σ.Δ.Ε. μπορεί να προέρχεται από το Διδακτικό Υλικό της σχετικής ενότητας στο Πρόγραμμα Σπουδών, από το σχολικό εγχειρίδιο της τάξης εφόσον  είναι συμβατό με την ενότητα αυτή ή άλλη πηγή που θα επιλέξει ο/η εκπαιδευτικός.
Ενδεικτικά, οι μαθητές/τριες μπορεί να κληθούν να:
α) εντοπίσουν στα κείμενα του διδακτικού και του συμπληρωματικού υλικού τις πληροφορίες/γνώσεις που σχετίζονται με το ερώτημα/θέμα. 
β) συνδέσουν λογικά τις παραπάνω πληροφορίες/γνώσεις και να προχωρήσουν στην ερμηνεία των παραγόμενων νοημάτων. 
γ) προβληματιστούν για την πρακτική εφαρμογή των πληροφοριών/γνώσεων ή για τη μεταφορά τους σε ένα νέο πλαίσιο (π.χ. στην καθημερινότητα, στις σημερινές συνθήκες κ.ο.κ.). 
Στις Σ.Δ.Ε. των Θρησκευτικών, εκτός των κειμένων τα οποία μπορεί να δοθούν για διερεύνηση  είναι εφικτή και/η αξιοποίηση εικονιστικού ή άλλου υλικού. Για παράδειγμα, μπορεί να δοθεί μια εικόνα η οποία να είναι σχετική με την ενότητα και σύντομο κείμενο, το οποίο να περιλαμβάνει πληροφορίες γύρω από το θέμα της εικόνας. Ζητείται από τους μαθητές, αφού διαβάσουν το κείμενο, να σχολιάσουν ερμηνευτικά το περιεχόμενο της εικόνας και να αναπτύξουν κάποιο σχετικό μήνυμα, το οποίο να θεμελιώνεται σε αυτή, για μια σχετική σημερινή κατάσταση. Υπενθυμίζω ότι πολλά «μοτίβα» της τεχνικής «Artful Thinking» (βλ. Οδηγό Εκπαιδευτικού στα Θρησκευτικά Δημοτικού-Γυμνασίου, σ. 130 κ.ε.) προσφέρονται για προσεγγίσεις αυτής της μορφής. 
Παράδειγμα 1: Στο πλαίσιο της ΘΕ 4 της Α΄ Γυμνασίου («Πώς παίρνονται οι αποφάσεις»), μπορεί να δοθούν ως υλικό προετοιμασίας μια εικόνα της Α΄ Οικουμενικής Συνόδου, το απολυτίκιο ή άλλος ύμνος της εορτής των 318 Πατέρων της Α΄ Οικουμενικής Συνόδου και σύντομο κείμενο με πληροφορίες γύρω από τη Σύνοδο (ενδεικτικά: «Η Α΄ Οικουμενική Σύνοδος», Διδακτικό Υλικό Θρησκευτικών, ΘΕ Α4, σ. 5, στο http://iep.edu.gr/index.php/el/home/40-thriskeftika1/521-thriskeftika-didaktiko-yliko-gymnasio). Ζητείται από τους μαθητές να μελετήσουν το υλικό τους και να επικεντρωθούν στον τρόπο που η Εκκλησία λαμβάνει αποφάσεις σε οικουμενικό επίπεδο. Ένα πιθανό θέμα/ερώτημα για την ανάπτυξη μιας Σ.Δ.Ε. θα μπορούσε να είναι: 
Κεντρικό θέμα/ερώτημα: 
«Πώς παίρνονται οι αποφάσεις στην Εκκλησία σε οικουμενικό επίπεδο;»
Ειδικότερα καθοδηγητικά ερωτήματα:
1. Ποιες πληροφορίες, από αυτές που αναφέρονται στα κείμενα, αναγνωρίζετε στην εικόνα;
2. Ποια ερμηνεία δίνετε στα στοιχεία αυτά, τα οποία εντοπίσατε στην εικόνα;
3. Με αφετηρία το θέμα της εικόνας, πώς φαντάζεστε ότι θα μπορούσε να λυθεί ένα μεγάλο πρόβλημα που απασχολεί την Εκκλησία σήμερα;
Παράδειγμα 2: Στο πλαίσιο της ΘΕ 5 της Β΄ Γυμνασίου («Διάσπαση και αντιπαλότητα στις θρησκείες»), μπορεί να δοθούν ως υλικό προετοιμασίας σύντομα κείμενα γύρω από το πώς προσεγγίζει ο Χριστιανισμός τον φανατισμό και τη βία (ενδεικτικά βλ. «Ο φανατισμός και η βία ως παρέκκλιση από το χριστιανικό ήθος», Διδακτικό Υλικό Θρησκευτικών, ΘΕ Β5, σ. 20, στο http://iep.edu.gr/index.php/el/home/40-thriskeftika1/521-thriskeftika-didaktiko-yliko-gymnasio). Ένα πιθανό θέμα/ερώτημα για την ανάπτυξη μιας Σ.Δ.Ε. θα μπορούσε να είναι: 
Κεντρικό θέμα/ερώτημα: 
«Πώς ο Χριστιανισμός, ως διδασκαλία αλλά και ως κοινότητα πιστών, θα μπορούσε να συμβάλλει στην αντιμετώπιση του θρησκευτικού φανατισμού και της βίας στην εποχή μας;»
Ειδικότερα καθοδηγητικά ερωτήματα:
1. Για ποιους λόγους οι χριστιανοί δεν πρέπει να φανατίζονται και να χρησιμοποιούν πρακτικές βίας; 
2. Ποιες θέσεις του Χριστιανισμού για τον φανατισμό και τη βία θεωρείτε ότι είναι επίκαιρες στην εποχή μας;
3. Ποια η ευθύνη των Χριστιανών για την αντιμετώπιση του φαινομένου;
4. Λαμβάνοντας υπόψη όλα τα παραπάνω, ποιες άλλες σκέψεις κάνετε για την αντιμετώπισή του;

Παρακαλούνται οι Διευθυντές/τριες των σχολείων για την ενημέρωση των θεολόγων εκπαιδευτικών. 
Με συναδελφικούς χαιρετισμούς,

Ο Σχολικός Σύμβουλος Θεολόγων

Γεώργιος Στριλιγκάς


2

image1.wmf

